પાકિસ્તાનની જેલમાં બંધ ભારતીય નાગરિક કુલભૂષણ જાધવની મુલાકાત માટે તેમના માતા અને પત્ની ત્યાં ગયા હતા. પાકિસ્તાનની સરકારે મુલાકાતના નામે તેમની સાથે ભાવનાત્મક રમત રમી હોવાનું કહેવાઇ રહ્યું છે, એ ઓછું હોય એમ મુલાકાત બાદ પાકિસ્તાની મીડિયાએ તેમનું અપમાન પણ કર્યું હતું. કુલભૂષણ જાધવને મળવા ઇસ્લામાબાદ પહોંચેલ તેમના માતા અને પત્નીનો એક વીડિયો સામે આવ્યો છે. આ વીડિયોમાં પાકિસ્તાની પત્રકારો માતાને પૂછી રહ્યાં છે કે, તમારા કાતિલ પુત્રને મળ્યા બાદ તમારી શું ભાવના છે? તો કુલભૂષણની પત્નીને પત્રકારો પૂછતા સાંભળવા મળે છે કે, તમારા પતિદેવે હજારો નિર્દોષ પાકિસ્તાનીઓના લોહીથી હોળી રમી હતી, આ અંગે તમારું શું કહેવું છે?